صمصام علی شاہ بخاری

پیر سیدصمصام علی شاہ بخاری معروف روحانی بزرگ پیر سید محمد اسماعیل شاہ بخاری حضرت کرماںوالے رحمۃ اللہ علیہ کے پوتے اور آستانہ عالیہ حضرت   کرماںوالا شریف(اوکاڑہ پنجاب پاکستان) دربار کے سجادہ نشین ثانی پیرسید میر طیب علی شاہ  بخاری رحمۃ اللہ علیہ کے بڑے بھائی اور موجودہ سجادہ نشین پیر سید شہریار بخاری کے تایا جان ہیں۔ خانوادہ کرمانوالہ شریف سے تعلق ہونے کی وجہ سے علاقے میں عزت و احترام کی نظر سے دیکھے جاتے ہیں۔سید صمصام بخاری کے سسر سید باقر علی بخاری کیلانی کاتعلق بھی مشائخ کے گھرانے سے تھا۔ سید باقر علی بخاری دربار عالیہ حضرت کیلیاں  والہ شریف(گوجرانوالا) کے گدی نشین تھے جن کا کچھ ماہ پہلے انتقال ہوا۔ پیر باقرعلی  شاہ بخاری کیلانی نے تحریک پاکستان ،تحریک نظام مصطفی اور تحریک ختم نبوت میں بھرپور حصہ لیا۔ سیدصمصام بخاری ہونہار طالبعلم رہے۔ گورنمنٹ کالج لاہور سے انگریزی ادب میں ماسٹرز کیا۔ ان کی دو بیٹیاں اور ایک بیٹا ہے۔ کتابیں پڑھنا اور شکار کھیلنا ان کاشوق بھی ہے اور مشغلہ بھی۔وہ پیشے کے لحاظ سے زمیندار ہیں‘اب تک چالیس سے زائد ممالک کے دورے کرچکے ہیں۔دھیمے انداز کے مالک صمصام بخاری ویسے تو اوکاڑہ سے سیاسی میدان میں اترتے ہیں مگر 2018ء کے عام انتخابات میں انہیں شکست سے دوچار ہونا پڑا تاہم ضمنی انتخابات کے لیے پارٹی نے دوبارہ انہیں ٹکٹ دیا۔اس بار وہ الیکشن جیت کررکن پنجاب اسمبلی بنے۔ صمصام بخاری ضمنی الیکشن میں ساہیوال کی تحصیل چیچہ وطنی کے حلقہ پی پی 201 سے کامیاب ہوئے۔ سابق ضلع ناظم اوکاڑہ اور 5 بار ایم این اے رہ چکے مرحوم سید سجاد حیدر کرمانی نے 2002 ءمیں صمصام بخاری کو سیاست میں متعارف کرایا۔ انہوں نے پہلی بار بطور آزاد امیدوار الیکشن لڑا لیکن کامیاب نہ ہو سکے۔ مگر انہوں نے ہمت نہ ہاری اور حلقہ کے عوام کی خدمت جاری رکھی۔ انہوں نے اپنی محنت اور فلاحی کاموں سے لوگوں کے دل جیت لئے۔ 2008 کے عام انتخابات میں وہ پیپلز پارٹی کے ٹکٹ پر بھاری مارجن سے فتح سے ہمکنار ہوئے۔ عوامی مقبولیت کے پیش نظر انہیں پی پی حکومت نے وزیرمملکت برائے اطلاعات کے منصب سے نوازا۔ جولائی 2015 میں وہ پیپلز پارٹی کی سیاست سے مایوس ہوکر تحریک انصاف کے قافلے کا حصہ بن گئے۔

سابق وزیراطلاعات پنجاب فیاض الحسن چوہان جب ایک تنازع کے باعث مستعفی ہوئے تو پی ٹی آئی حکومت کو ایک سلجھے ہوئے اور مدلل گفتگو کرنے والے شخص کی تلاش تھی یوں قرعہ ان کے نام نکلا۔پی ٹی آئی حکومت نے پنجاب کی وزارت اطلاعات کا منصب انہیں دیا تب انھوں نے احسن طریقے سے یہ ذمہ داری نبھا ئیں ۔موجودہ سیاسی صورتحال میں انہوں نے اپنے دھیمے لہجے ، سلجھے انداز،نرم گفتاری اور دلائل سے پنجاب حکومت کے موقف کو عوام تک پہنچایاہے۔

وہ تحریک انصاف کی انٹراپارٹی پولیٹکس میں بھی خاصے سرگرم رہے ہیں۔وہ تحریک انصاف کے سینئر لیڈروں میں سے ایک ہیں جو پی ٹی آئی کی میڈیا پر نمائندگی کرتے ہیں اور عمران خان کا پیغام عام کرتے ہیں۔وہ ہر پل عمران خان کی قیادت میں ملک کی خدمت کرنے کیلئے پر عزم نظر آتے تھے۔ انہوں نے عملی طور پر مثبت تبدیلی کیلئے ایک اہم کردار ادا کیا ہے جو کہ تحریک انصاف کے نظریے کے عین مطابق ہے۔ انہوں نے ہر ایک فورم پر پارٹی کی بہترین طریقے سے نمائندگی کی۔

صوبائی وزیر اطلاعات و ثقافت سید صمصام بخاری کی کلچر میں خدمات کو بھی نظر اندازنہیں کیا جا سکتا انہوں نے فنون لطیفہ سے وابستہ افراد کے ہیلتھ کارڈز جاری کرنے کا عزم کر رکھا ،جس پر بھر پور طریقہ سے کام کیا۔گزشتہ دنوں گلوکارہ ہیر سنگھار کینسر میں مبتلا تھیں اور ان کا علاج کروانے کیلئے کوئی حامی نہیں بھررہا تھا۔اس وقت انہوں نے کہا کہ وزیراعلیٰ پنجاب سے ملاقات کرکے ہیر سنگھار کا علاج سرکاری سطح پر کرواؤں گا۔اور پھر ایسا ہی ہواگلوکارہ ہیر سنگھار جو چھ ماہ سے کینسر کے عارضے میں مبتلاتھیں انکے علاج کیلئے سید صمصام بخاری نے سرکاری سطح پر علاج کروانے کی اجازت لی اور ان کا علاج ہوا۔ آج وہ ایک نارمل زندگی کی طرف لوٹ آئی ہیں۔

پنجاب کے وزیر اطلاعات و ثقافت سید صمصام بخاری نے منصب پر بیٹھتے ہی یقین دلایاتھا کہ میڈیا کو درپیش بحران جلد ختم ہو جائے گا۔